**O Atlantidă vagă**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O Atlantidă vagă

Eu m-am întors în mine, eram tăcut ca cerul

Aveam ochii sihaştri de-atât’ azur sub soare,

Cutreieram nisipuri pe-un ţărm din depărtare

Privind tăcerea mării cum îşi cerea iertare,

Că-n valuri de uitare îţi îneca misterul.

Aveam bilet de voie vroiam să ţi-l recit,

Să îl împart la patru, să fac din el o barcă

Să urc în ea cuvinte, să o prefac în arcă

Să traversăm potopuri dar marea iarăşi parcă,

Torcea din necuvinte furtuni de neoprit.

Purtam drapel sub pleoape, avea cusut un om

Vroiam să îl dezleg să ţi-l aşez cunună,

Să-l colorez cu gânduri şi să-ţi aprind o Lună

Să-l prind de cerul nopţii să-ţi zic de noapte bună,

Să crezi că-i primăvară, tu floarea mea, eu pom.

Duceam în palme veşti, ţi le-aş fi scris pe vise

Vroiam să-ţi mângâi somnul cu vorbe de nezis,

Să te trezesc cu ochii prin frunze de cais

Să mă primeşti în visul de care te-ai dezis,

Şi să-nserăm angelic în visele nescrise.

Doream să-ţi cânt din rouă, din vorbe să fac ape,

Să tac atunci când cânt, dar să auzi minuni

În apele sonore să plâng cu rugăciuni,

Să te îmbrac cu ritmuri din alte promisiuni

Să te dezbrac de zgomot de ai fi fost pe-aproape.

Acolo printre alge timpul s-a-ntunecat,

Nu ştiu pe unde eşti, de noaptea te mai doare

Lumina ţi-e ascunsă într-un ungher de soare

Căci doare tot mai tare nisipul gri de mare,

Acolo, când netimpul în timp te-a-ncătuşat.

Eu m-am întors în mine, mi-ai fost cale pribeagă

Eram hotar de ploaie înalt ca o idee,

Udam grădini incerte la braţ cu-o azalee

Iubind Fata Morgana cu trupul de maree,

Ce pribegea din valuri spre-o Atlantidă vagă.﻿